المثليين ومزدوجي الميول والترانس انتفضو فكَاع مواقع التواصل الاجتماعي، وققرو باش يواجهو حملة التشهير والسب والقذف اللي طالتهم بكل ما هو إيجابي، من خلال هاشتاكَ: #إنتفاضة_اللوابا_المغرب. وقررو الكويرز فالمغرب باش يعممو هذ الهاشتاكَ على نطاق واسع، وحطو تصاورهم فالسوشل ميديا هازين “بونكارط” ديال “انتفاضة اللوابا”، ماشي بالضارورة بوجه مكشوف، باش ينشرو الحب والطاقة الإيجابية ويقدرو بالإضافة يديرو رسومات وفيديوهات وإبداعات غيسيفطوها لإيمايل والإبداعات ممكن تكون مقالات، نضالات، لوحات، فن وموسيقى، شعر، أو حكايات. ويمكن يشاركو أفراد مجتمع “الميم” فهذ الانتفاضة ب4 ديال اللغات، الدارجة، والأمازيغية والفرنسية والإنجليزية، وناس مغايرين متضامنين معاهم يشاركو حتى هوما. وفهذ الإطار، مجموعة من اللوابا دارو نداء على مواقع التواصل الاجتماعي باش يعرفو بالانتفاضة، وقالو فيها “حنا اللوبيات المغربيات، كنوضنو ليوما بصوت واحد و مرفوع و كاينينات منا لي باغيينات يباننو بوجهن مكشوف، جا الوقت باش نبارطاجينو الدعم والحب بيناتنا من بعد هاد الفترة الصعيبة لي كنعيشنوها”. وزادو كيقولو، فنفس النداء اللي رافقوه بهاشتاكَ #إنتفاضة_اللوابا_المغرب: “هزي صاكك، هزي عكرك , هز حوايجك لصق موسطاجك، حنا ليوما غادياتين نوضنو ندينرو انتفاضتنا و منخليو تا وحدينات يعفطو علينا”. 
قررو يحطو تصاورهم فالسوشل ميديا وينشرو الحب والإيجابية.. المثليين المغاربة انتفضو ضد حملة التشهير والسب اللي بداتها ضدهم صوفيا طالوني